AJA ตั้งบ.ย่อยใหม่ “ยูไท กรุ๊ป” ลุยส่งออกสินค้าไปจีนหวังเสริมธุรกิจโตแกร่ง
AJA ตั้งบ.ย่อยใหม่ “ยูไท กรุ๊ป” ลุยส่งออกสินค้าไปจีนหวังเสริมธุรกิจโตแกร่ง
27 มิ.ย. 2561

บริษัท เอเจ แอดวานซ์ เทคโนโลยี จำกัด (มหาชน) หรือ AJA เปิดเผยว่า ที่ประชุมคณะกรรมการบริษัทวานนี้ (26 มิ.ย.) มีมติให้บริษัทลงทุนในธุรกิจใหม่ โดยตั้งบริษัทย่อยใหม่ภายใต้ชื่อบริษัท ยูไท กรุ๊ป จำกัด เพื่อประกอบธุรกิจการส่งออกสินค้าไทยไปจำหน่ายในประเทศจีน ซึ่งคาดว่าจะดำเนินการจัดตั้งได้ภายในไตรมาส 3/61
โดยบริษัทใหม่มีทุนจดทะเบียน 50 ล้านบาท ซึ่ง AJA จะถือหุ้น 51% ร่วมกับ นางสาวพราว ลิ่มพงศ์พันธุ์ และนายภาคย์ ลิ่มพงศ์พันธุ์ ที่จะถือหุ้นรายละ 24.50%
ทั้งนี้ คณะกรรมการบริษัทเห็นว่าการเข้าร่วมลงทุนในธุรกิจใหม่ดังกล่าวจะช่วยเสริมสร้างความแข็งแกร่งของกลุ่มบริษัท และเป็นการลดความเสี่ยงจากการพึ่งพาธุรกิจหลักของบริษัท โดยบริษัทจะใช้แหล่งเงินทุนหมุนเวียนสำหรับการเข้าลงทุนในครั้งนี้